**Khan Academy** on vuonna 2006 perustettu yhdysvaltalainen yleishyödyllinen koulutusjärjestö, jonka tavoitteena on tarjota "maksuton maailmanluokan koulutus kaikille kaikkialla". Khan Academyn perusti bengalilais-amerikkalainen kouluttaja Salman Khan. Järjestö tuottaa pienoisluentoja YouTube-videoiden muodossa. Pienoisluentojen lisäksi järjestön verkkosivuilla on harjoitustehtäviä ja opettajille tarkoitettuja työkaluja. Kaikki mainitut resurssit ovat vapaasti kaikkien käytössä.

Historia
--------

Salman Khan vuonna 2011
Järjestön perustaja Salman Khan on syntynyt ja viettänyt lapsuutensa New Orleansissa Yhdysvalloissa. Hänen isänsä on kotoisin Bangladeshista ja äiti Intiasta. Suoritettuaan kolme tutkintoa Massachusettsin teknillisestä korkeakoulusta (BS matematiikassa, M.Sc. sähkötekniikassa ja tietotekniikassa sekä MEng sähkötekniikkassa ja tietojenkäsittelytieteessä) hän suoritti MBA-tutkinnon Harvardin kauppakorkeakoulussa.

Khan antoi serkulleen Nadialle vuonna 2004 Yahoon Doodle-palvelun avulla yksityisopetusta matematiikassa. Kun muut ystävät ja sukulaiset pyysivät häneltä samanlaista apua, hän totesi, että olisi kätevämpää jakaa opetus videoina YouTubessa. Videoiden suosio ja työtä arvostavilta opiskelijoilta saadut kehut saivat Khanin lopettamaan vuonna 2009 palkkatyön hedgerahastojen analyytikkona Connective Capital Managementissa ja keskittymään opetusohjelmien tekemiseen (silloin nimellä "Khan Academy") päätoimisesti.

Hanketta rahoitetaan lahjoituksin. Khan Academy on yleishyödyllinen järjestö, joka on saanut merkittävää rahallista tukea muun muassa Bill ja Melinda Gatesin säätiöltä, Ann ja John Doerrilta, brasilialaiselta Lemann-säätiöltä ja Googlelta. Vuonna 2010 Google ilmoitti, että se tulee antamaan Khan Academylle kaksi miljoonaa dollaria uusien kurssien luomiseen ja ydinkirjaston kääntämiseen maailman puhutuimmille kielille osana Project 10^100 -hanketta. Meksikolainen Carlos Slim -säätiö teki vuonna 2013 Khan Academylle lahjoituksen espanjankielisen videokirjaston laajentamiseksi.

Khan Academyn kurssitarjonta oli aluksi matematiikkapainotteinen. Lahjoituksien avulla Khan Academy on pystynyt laajentamaan opettajakuntaansa ja näin tarjoamaan kursseja myös historiassa, terveydenhoidossa, lääketieteessä, fysiikassa, kemiassa, biologiassa, tähtitieteessä, kosmologiassa, yhteiskuntaopissa, taidehistoriassa, rahoituksessa, taloustieteessä, musiikissa ja tietotekniikassa. Järjestöllä on opettajakunnan lisäksi asiantuntijaverkosto.

Khan Academyn videoita ja harjoituksia on käännetty muille kielille. Sitä tukevat yhteistyötahot ja vapaaehtoiset muun muassa indonesian, saksan, espanjan, tšekin, ranskan, italian, swahilin, norjan, puolan, portugalin, venäjän, turkin, xhosan, kreikan, bulgarian, ukrainan, urdun, arabian, persian, bengalin, hindin, malajalamin ja kiinan kielillä. Espanjankielinen versio verkkosivuista julkaistiin syyskuussa 2013. Khan Academylla on verkkosivuistaan myös brasilianportugalinkielinen versio. Kesäkuussa 2014 Khan Academyn verkkosivut oli käännetty 23 kielelle ja sen videoita 65 kielelle.

Tekninen toteutus
-----------------

Khan Academy sai alkunsa, kun Salman Khan etäopetti serkkuaan käyttäen Yahoon vuorovaikutteista Doodle-palvelua. Serkulta saadun palautteen perusteella muutkin Khanin serkut alkoivat hyödyntää hänen tarjoamaa etäopetusta. Khan siirtyi tekemään YouTube-videoita ajankäytön parantamiseksi. Piirustukset on nyt tehty Wacom-tabletilla ja SmoothDraw-piirustusohjelmalla. Videot on tallennettu Camtasia Studion kuvakaappausohjelmistolla.

Kaikki YouTubessa isännöidyt videot ovat saatavilla Khan Academyn oman verkkosivuston kautta. Sivusto sisältää myös monia muita ominaisuuksia, kuten edistymisen seurantaa, harjoitustehtäviä ja erilaisia työkaluja opettajille. Sivustolle voi kirjautua Google- tai Facebook-tilillä, jos käyttäjä ei halua luoda erillistä Khan Academy -tiliä. Materiaaliin pääsee käsiksi myös Khan Academyn omien App Storesta ja Windows Phone Kaupasta löytyvien maksuttomien sovellusten kautta.

Khan ei halunnut käyttää perinteistä opetusmuotoa, jossa henkilö seisoo liitu- tai valkotaulun edessä. Hän halusi esittää opetettavat käsitteet mieluummin värikkäillä piirustuksilla mustalla taustalla. Opetusta voi verrata ongelman työstämiseen paperilla toisen vieressä istuen: "Uskon, että opetus voidaan kokea arvokkaampana ja uusi käsite vähemmän pelottavana, jos katsoo kun kaveri ratkaisee ongelman [samalla kun hän] ajattelee ääneen." Yleishyödylliset ryhmät ovat jakaneet offline-versioita videoista maaseutualueille Aasiassa, Latinalaisessa Amerikassa ja Afrikassa. Vaikka nykyinen sisältö keskittyy lähinnä peruskoulu- ja lukiotasoiseen matematiikkaan ja fysiikkaan, Khanin pitkän aikavälin tavoitteena on tarjota "kymmeniä tuhansia videoita kaikista mahdollisista aiheista" ja luoda "maailman ensimmäinen maksuton, maailmanluokan virtuaalinen koulu, jossa kuka tahansa voi oppia mitä vain".

Khan Academy tarjoaa myös verkkopohjaisen harjoitusjärjestelmän, joka tuottaa tehtäviä opiskelijoille heidän osaamisensa ja suorituskykynsä mukaisesti. Harjoitusohjelmiston lähdekoodi on avoin MIT-lisenssin alla. Khan uskoo, että hänen akatemiansa esittää mahdollisuuden uudistaa perinteistä luokkahuonetta käyttämällä ohjelmistoja luomaan kokeita, korjaamaan tehtäviä, tuomaan esille opiskelijoiden kokemia haasteita ja kannustamaan menestyviä oppilaita auttamaan vaikeuksissa olevia luokkatovereita. Opetusvideoita on kehuttu hyödyllisiksi muun muassa siksi, että opiskelija voi halutessaan pysäyttää videon, toisin kuin luokkahuoneen luennon.

Khan ei itse näy videoissa. Katsoja näkee vain askel askeleelta kehittyvät piirrokset ja kaaviot sähköisellä liitutaululla. Matalan teknologian ja keskusteluluontoisten opetusohjelmien menestys viittaa opetusmenetelmien muutokseen, luentopohjaisen luokkahuoneopetuksen vähenemiseen.

Metodologia
-----------

Khan Academy on saanut kritiikkiä siitä, että videoiden tekijällä Salman Khanilla ei ole pedagogista taustaa. Joissain videoissa esitettyjen tietojen paikkansapitävyys on myös ollut kyseenalaistettua. Järjestö on näiden kritiikkien seurauksena korjannut videoitaan, laajentanut opettajakuntaansa ja rakentanut asiantuntijaverkoston.

Khan Academy otti vuonna 2010 käyttöön ansiomerkit oppimisen pelillistämisen edistämiseksi. Merkkejä on kuudenlaisia.

Palvelut ja visio
-----------------

Khan Academyn pääosat ovat:

* Yksilöllinen verkkosovellus, jonka avulla voi seurata oman oppimisen etenemistä ja saada suosituksia, mitä voi tehdä seuraavaksi.
* Videokirjasto, jossa on yli 6 000 videota eri aihealueista. Videot on lisensoitu Creative Commons (BY-NC-SA) 3.0 -lisenssillä.
* Automatisoidut harjoitukset, joista saa reaaliaikaista palautetta. Harjoitusohjelmiston lähdekoodi on lisensoitu MIT-lisenssillä.

Irlantilainen O’Sullivan-säätiö teki Khan Academylle marraskuussa 2011 viiden miljoonan dollarin lahjoituksen. Määrärahat ohjattiin opettajakunnan laajentamiseen, sisällön laajennukseen joukkouttamisen kautta Wikipedia-tyylisen maallin mukaan ja opetussuunnitelmien kehittämiseen, jotta käyttäjät voisivat paremmin yhdistää sisältöä fyysiseen opetukseen (ks. sulautuva oppiminen).

Opettajakuntaan ovat hiljattain liittyneet tohtori Steven Zucker ja tohtori Beth Harris. Zucker oli ennen liittymistään Chair of Art and Design History Pratt Institute -yliopistossa ja Harris oli Director of Digital Learning Museum of Modern Art -taidemuseossa. Heidän tehtävänsä on tuottaa *Smarthistory* -nimen alla taidetta ja historiaa koskevaa sisältöä. Opettajakuntaan ovat liittyneet myös YouTube-videoiden tuottajat Vi Hart ja Brit Cruise.

Tunnustuksia
------------

Khan Academy on saanut tunnustusta niin kotimaassaan kuin ulkomailla:

* Bill Gates puhui Khan Academysta Aspen Ideas festival -tapahtumassa.
* Vuonna 2010 Googlen Project 10^100 -hanke lahjoitti kaksi miljoonaa dollaria uusien kurssien luomisen tukemiseen sekä mahdollistamaan Khan Academyn sisällön kääntämisen ja henkilökunnan laajentamisen.
* Marraskuussa 2011 Khan Academy sai viiden miljoonan dollarin määrärahan irlantilaiselta O’Sullivan-säätiöltä.
* Huhtikuussa 2012 Khan Academyn perustaja ja toiminnanjohtaja Salman Khan oli Time-lehden vuosittaisella maailman sadan vaikutusvaltaisimman henkilön listalla.
* Vuonna 2013 meksikolainen Carlos Slim -säätiö teki Khan Academylle lahjoituksen espanjankielisen videokirjaston laajentamiseksi.
* Vuonna 2014 Salman Khan oli yksi viidestä henkilöstä, jotka saivat arvostetun Heinz Award -palkinnon. Hänen palkintonsa oli alalta "Human Condition".

Tutkimus
--------

* Heinäkuussa 2014 Yhdysvaltain opetusministeriö kertoi käynnistävänsä tutkimuksen, jolla mitataan Khan Academyn käytön tehokkuutta. Matematiikan opetukseen keskittyvä tutkimus toteutetaan 2015–2016 välisenä lukuvuotena.

Katso myös
----------

* Avoin oppimateriaali
* Käänteinen opetus
* Avoin saatavuus
* Opetus.tv
* Sulautuva oppiminen
* Tietotekniikka opetuksessa
* Wikiopisto

Lähteet
-------

### Viitteet

1. 1 2  Translations Khan Academy. Viitattu 14.9.2014. (englanniksi)
2. 1 2  Is Khan Academy available in other languages? Khan Academy.  Arkistoitu 23.7.2015. Viitattu 14.9.2014. (englanniksi)
3. 1 2 3 4  About Khan Academy Khan Academy. Viitattu 14.9.2014. (englanniksi)
4. 1 2 3  Khan Academyn videokirjasto Khan Academy. Viitattu 14.9.2014. (englanniksi)
5. 1 2  Jaakko Lyytinen: Koko maailman virtuaali-Cygnaeus  24.4.2012. Helsingin Sanomat. Viitattu 11.6.2014.
6. ↑  What is Sal's background?  2010. Khan Academy.  Arkistoitu 11.5.2013. Viitattu 10.6.2014. (englanniksi)
7. ↑  Ethan A. Solomon: Sal Khan Is Commencement Speaker  6.12.2011. The Tech.  Arkistoitu 9.6.2017. Viitattu 10.6.2014. (englanniksi)
8. ↑  David A. Kaplan: Innovation in Education: Bill Gates' favorite teacher  24.8.2010. CNN Money.  (englanniksi)
9. 1 2 3  Temple, James: Salman Khan, math master of the Internet (sivu 1)  14.12.2009. SF Gate. Viitattu 10.6.2014. (englanniksi)
10. ↑  Contribute Khan Academy. Viitattu 14.9.2014. (englanniksi)
11. 1 2  $10 million for Project 10^100 winners *The Official Google Blog*.  24.9.2010. Google. Viitattu 10.6.2014. (englanniksi)
12. 1 2  Mexico’s Carlos Slim funds Khan academy in Spanish *Market place*. Viitattu 10.6.2014. (englanniksi)
13. ↑  About the team Khan Academy. Viitattu 14.9.2014. (englanniksi)
14. ↑  The Wikipedia of Education: 'Khan Academy' Launches Computer Science Education *Career mitra*.  20.8.2012.  Arkistoitu 26.10.2014. Viitattu 10.6.2014. (englanniksi)
15. ↑  Our content specialists Khan Academy. Viitattu 10.6.2014. (englanniksi)
16. ↑  Khan Academyn espanjankielinen kotisivu *es.khanacademy.org*. Viitattu 10.6.2014. (espanjaksi)
17. 1 2  Khan Academy: Press Fact Pack (PDF) (sivu 7)  1.6.2014. Khan Academy. Viitattu 15.6.2014. (englanniksi)[vanhentunut linkki]
18. ↑  How did Khan Academy get started? *FAQ*. Khan Academy. Viitattu 14.9.2014. (englanniksi)
19. ↑  Khan Academy: The Future of Education? *CBS News*.  11.3.2012. CBS. Viitattu 14.9.2014. (englanniksi)
20. ↑  Need a tutor? YouTube videos await  12.12.2008. USA Today. Viitattu 10.6.2014. (englanniksi)
21. ↑  Education Award Laureate: Salman Khan  2009. The Tech Awards.  Arkistoitu 3.7.2014. Viitattu 10.6.2014. (englanniksi)
22. 1 2  Khan Academy GitHubissa *GitHub*. Khan Academy. Viitattu 14.9.2014. (englanniksi)
23. ↑  Julie Rasicot: Education Review: Web site offering free math lessons catches on 'like wildfire'  4.8.2011. The Washington Post. Viitattu 10.6.2014. (englanniksi)
24. ↑  David A. Kaplan: Innovation in Education: Bill Gates' favorite teacher *CNN Money*.  24.8.2010. Viitattu 10.6.2014. (englanniksi)
25. ↑  Christopher Danielson ja Michael Paul Goldenberg: How well does Khan Academy teach?  27.7.2012. The Washington Post. Viitattu 14.9.2014. (englanniksi)
26. ↑  Valerie Strauss: Khan Academy using contractors to check Web site’s videos  22.10.2013. The Washington Post. Viitattu 15.9.2014. (englanniksi)
27. ↑  Ben Kamens: Khan Academy Now Has Badges *bjk5.com*.  22.12.2010. Viitattu 20.9.2014. (englanniksi)
28. ↑  Badges Khan Academy. Viitattu 20.9.2014. (englanniksi)
29. ↑  Khan Academy Vision and Social Return *YouTube*.  13.4.2010. Khan Academy. Viitattu 13.6.2014. (englanniksi)
30. ↑  Khan Academyn YouTube-kanava *YouTube*. Khan Academy. Viitattu 14.9.2014. (englanniksi)
31. 1 2  The O’Sullivan Foundation Grants $5M To Online Learning Platform Khan Academy  4.11.2011. TechCrunch. Viitattu 14.9.2014. (englanniksi)
32. ↑  About Smarthistory *Smarthistory*. Khan Academy.  Arkistoitu 1.11.2014. Viitattu 14.9.2014. (englanniksi)
33. ↑  Brit Cruise: Frequency Stability *YouTube*. Khan Academy. Viitattu 14.9.2014. (englanniksi)
34. ↑  Thompson, Clive: How Khan Academy Is Changing the Rules of Education (sivu 3)  15.7.2011. Wired. Viitattu 14.9.2014. (englanniksi)
35. ↑  Bill Gates: Salman Khan – Time 100  18.4.2012. Time.  Arkistoitu 25.4.2013. Viitattu 14.9.2014. (englanniksi)
36. ↑  The Heinz Awards: Salman Khan The Heinz Awards. Viitattu 14.9.2014. (englanniksi)
37. ↑  Educator and Innovator Salman Khan; Honored as One of Five Recipients of 19th Annual Heinz Awards (PDF)  25.2.2014. The Heinz Awards.  Arkistoitu 14.9.2014. Viitattu 14.9.2014. (englanniksi)
38. ↑  Khan Academy To Be Subject of Ed. Department Evaluation  14.7.2014. Education Week. Viitattu 14.9.2014. (englanniksi)
39. ↑  Kao,Yvonne ja Schneider, Steve: Khan Academy Resources for Maximizing Mathematics Achievement: A Postsecondary Mathematics Efficacy Study Institute of Education Sciences. Viitattu 16.9.2014. (englanniksi)

Kirjallisuutta
--------------

* Khan, Salman: *The One World Schoolhouse: Education Reimagined*. New York: Twelve, 2012. ISBN 978-1455508389. (englanniksi)

Aiheesta muualla
----------------

* Kuvia tai muita tiedostoja aiheesta **Khan Academy** Wikimedia Commonsissa

* Virallinen verkkosivusto
* Khan Academy, järjestön YouTube-kanava. (englanniksi)
* Talks and interviews, kokoelma Salman Khanin pitämiä haastatteluja ja esitelmiä. Sisältää myös muutaman maininnan Khan Academysta muissa puheissa. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Khan Academy